Il-Viċi-President Amerikan Joe Biden wissa lill-President Viktor Yanukovych li l-Istati Uniti lesti jimponu sanzjonijiet kontra uffiċjali Ukreni. F’telefonata, Biden fakkar lil Yanukovych li l-amministrazjoni tal-President Obama diġa’ qed tieħu passi kontra 20 uffiċjal Ukren u mhux se taħsibha li tifrex u tħarrax das-sanzjonijiet. Mill-inqas 70 dimostrant inqatlu fl-irvellijiet tal-bieraħ wara li l-pulizija sparaw fuqhom fi Pjazza Indipendenza fi Kiev. Tabib li qed jaħdem mal-attivisti qal li hemm 500 midruba, ħafna serjament, u l-għadd ta’ mwiet mistenni jkompli jiżdied. Il-Ministeru tal-Intern qal li 67 pulizija inħatfu mid-dimostranti u qed jinżammu ostaġġi aktarx fis-sala tal-Kunsill Lokali ta’ Kiev. Sadanittant, il-ministri għall-affarijiet barranin tal-pajjiżi membri tal-UE iddeċdew li jimponu sanzjonijiet – fosthom li ma joħorġux viżi lil dawk responsabbli mill-vjolenza u li jiffriżawhom l-assi barranin li għandhom. I-pożizzjoni tal-UE ittieħdet wara li tliet ministri – dawk tal-Ġermanja, Franza u l-Polonja – kienu fi Kiev jinnegozjaw mal-President Yanukovych fejn jingħad li ddiskutew road map biex tintemm il-kriżi. Ir-radju Voice of Russia qal li l-President Putin se jibgħat diplomatiku speċjali fuq talba ta’ Yanukovych ħalli jagħmilha ta’ medjatur bejn il-gvern u l-oppożizzjoni.